“เอเชีย” เขียวยกแผง-“ยุโรป” บวกแรง-“ดาวน์ฟิวฯ” พุ่ง! จับตา “หุ้นไทย” หวนเปิดพรุ่งนี้?
“เอเชีย” เขียวยกแผง-“ยุโรป” บวกแรง-“ดาวน์ฟิวฯ” พุ่ง! จับตา “หุ้นไทย” หวนเปิดพรุ่งนี้?
6 เม.ย. 2563

ผู้สื่อข่าวรายงานว่า ดัชนีดาวโจนส์เปิดดีดตัวขึ้นแข็งแกร่งในวันนี้ เนื่องจากนักลงทุนมีความหวังว่า การแพร่ระบาดของไวรัสโคโรนาสายพันธุ์ใหม่ใกล้จะถึงจุดสูงสุด หลังจากข้อมูลเผยให้เห็นว่า จำนวนผู้ติดเชื้อและผู้เสียชีวิตจากโควิด-19 ในสหรัฐและหลายประเทศในยุโรป ชะลอตัวลงในช่วงสุดสัปดาห์ที่ผ่านมา
โดย ณ เวลา 20.34 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 21,888.89 จุด บวก 836.36 จุด หรือ 3.97%
ด้านดัชนีหุ้นสหรัฐปรับตัวขึ้นเช่นเดียวกับตลาดหุ้นเอเชียและตลาดหุ้นยุโรปที่ดีดตัวขึ้นในวันนี้ หลังจากข้อมูลในช่วงสุดสัปดาห์เผยให้เห็นว่า ผู้ติดเชื้อไวรัสโคโรนาสายพันธุ์ใหม่ในสหรัฐเพิ่มขึ้นในอัตราที่ชะลอตัวลงแตะ 8.2% จาก12.3% นอกจากนี้ ผู้เสียชีวิตในรัฐนิวยอร์กยังลดลงเป็นครั้งแรกอีกด้วย
ขณะที่สถานการณ์ในยุโรปก็ดูเหมือนว่าจะดีขึ้นเช่นกัน โดยอิตาลีมีผู้เสียชีวิตน้อยที่สุดในรอบกว่าสองสัปดาห์ ด้านสเปนมีผู้เสียชีวิตลดลงเป็นวันที่สามติดต่อกัน ส่วนฝรั่งเศสรายงานจำนวนผู้เสียชีวิตน้อยที่สุดในรอบห้าวัน
อย่างไรก็ตาม เป็นที่น่าจับตาว่าตลาดหุ้นไทยในวันพรุ่งนี้จะเปิดบวกตามตลาดต่างประเทศที่ปรับตัวขึ้นแรง